Broj: 711-I-491-P-56/19-02-8

Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na** **temelju vlastitih saznanja o mogućem sukobu interesa dužnosnika Bojana Simoniča, općinskog načelnika Općine Lovran,** na 39. sjednici, održanoj 21. veljače 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran, neće se pokrenuti, s obzirom da usporedbom podataka o vozilima navedenih u izvješćima o imovinskom stanju podnesenim Povjerenstvu 3. srpnja 2017., 28. prosinca 2017.g. te 5. siječnja 2018.g. i podataka o vozilima iz službenih evidencija Ministarstva unutarnjih poslova kao nadležnog tijela nije utvrđen nesklad, odnosno nerazmjer te Povjerenstvo stoga nije steklo saznanja koja bi upućivala na moguću povredu članka 8. i 9. ZSSI-a.**

**Obrazloženje**

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Bojan Simonič obnaša dužnost općinskog načelnika Općine Lovran od 12. lipnja 2017.g. te je stoga je povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je 13. veljače 2019.g. pod brojem: 711-U-794-P-56/19-01-1 zaprimilo anonimnu prijava mogućeg sukoba interesa protiv dužnosnika Bojana Simoniča. U prijavi se u bitnome navodi da je dužnosnik prodao vozilo marke BMW 320D i kupio novo vozilo marke Škoda Yeti čije vrijednost je mnogostruko veća od starog BMW-a, a navedene promjene nije naveo u izvješću o imovinskom stanju.

Povjerenstvo je radi stjecanja saznanja o mogućem sukobu interesa, odnosno o mogućoj povredi odredbi ZSSI-a pribavilo potrebne podatke i dokumentaciju od nadležnih državnih tijela.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni s o tome podnijeti izvješće Povjerenstvu istekom godine u kojoj je promjena nastupila.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o pokretninama veće vrijednosti.

Sukladno stavku 8. navedenog članka pod pokretninama veće vrijednosti podrazumijevaju se, između ostaloga, vozila.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 250. stavkom 3. Zakona o sigurnosti prometa na cestama („Narodne novine“ broj 67/08., 48/10., 74/11., 80/13., 158/13., 92/14. i 108/17.) propisano je da je u slučaju prodaje ili drugog načina promjene vlasništva na vozilu, novi vlasnik vozila dužan u roku od 15 dana od dana stjecanja vozila registrirati vozilo na svoje ime ili ga odjaviti, a ako ga ne registrira na svoje ime ili ne odjavi, stanica za tehnički pregled vozila će, na zahtjev osobe na koju je vozilo registrirano, rješenjem ukinuti registraciju vozila.

Uvidom u Registar izvješća o imovinskom stanju, Povjerenstvo je utvrdilo da je dužnosnik Bojan Simonič 3. srpnja 2017.g. podnio izvješće o imovinskom stanju povodom stupanja na dužnost općinskog načelnika Općine Lovran, zatim 28. prosinca 2017.g. povodom promjene te 5. siječnja 2018.g. povodom ispravka podataka.

U izvješću o imovinskom stanju podnesenom 3. srpnja 2017.g. povodom stupanja na dužnost općinskog načelnika Općine Lovran dužnosnik je u dijelu podataka o pokretninama koje se upisuju u javni registar naveo dva osobna automobila u svom vlasništvu, i to: Audi A4 B6 8H, godina proizvodnje 2003., vrijednosti 45.000,00 kn te VW 1200J, godina proizvodnje 1976., vrijednosti 10.000,00 kn.

U izvješćima o imovinskom stanju podnesenim 28. prosinca 2017.g. povodom promjene te 5. siječnja 2018.g. povodom ispravka podataka dužnosnik je u dijelu podataka o pokretninama koje se upisuju u javni registar naveo dva osobna automobila u svom vlasništvu, i to: VW 1200J, godina proizvodnje 1976., vrijednosti 10.000,00 kn te BMW 320D, godina proizvodnje 2017.g., vrijednosti 70.000,00 kn.

Povjerenstvo je, na temelju posebnog ovlaštenja, izvršilo uvid u evidenciju Ministarstva unutarnjih poslova o vlasništvu nad vozilima na dan 17. siječnja 2019.g. i ponovno na dan 20. veljače 2019.g. te utvrdilo da je dužnosnik Bojan Simonič od 13. srpnja 2017.g. evidentiran kao vlasnik vozila marke BMW, tipa serija 3, modela 320D, godine proizvodnje 2007., a od 11. kolovoza 2016.g. kao vlasnik vozila marke Volkswagen, tip 1200, model J, godina proizvodnje 1976.g.

Povjerenstvo stoga utvrđuje da usporedbom podataka o vozilima prijavljenih u izvješćima o imovinskom stanju dužnosnika i podataka iz evidencije Ministarstva unutarnjih poslova kao nadležnog tijela na dan 20. veljače 2019.g. nije utvrđen nesklad.

Budući da je sukladno članku 250. stavku 3. Zakona o sigurnosti prometa na cestama novi vlasnik vozila dužan vozilo na svoje ime registrirati u roku od 15 dana od stjecanja vozila, Povjerenstvo obrazlaže da postoji mogućnost da je u razdoblju od 15 dana prije donošenja predmetne odluke došlo do promjene u vlasništvu nad predmetnim vozilima, ali da navedena promjena vlasništva još nije registrirana u evidencijama Ministarstva unutarnjih poslova budući da nije protekao Zakonom propisani rok.

Vezano za navedeno, Povjerenstvo obrazlaže da su dužnosnici, sukladno članku 8. stavku 2. ZSSI-a, dužni podnijeti Povjerenstvu izvješće povodom bitne promjene u imovinskom stanju, istekom godine u kojoj je promjena nastala. Slijedom navedenoga, ukoliko je do promjene u vlasništvu nad vozilom došlo u 2019.g., dužnosnik je povodom navedene promjene obvezan podnijeti Povjerenstvu izvješće o imovinskom stanju istekom 2019.g.

S obzirom da usporedbom podataka o vozilima navedenih u izvješćima o imovinskom stanju podnesenim Povjerenstvu 3. srpnja 2017., 28. prosinca 2017.g. te 5. siječnja 2018.g. i podataka o vozilima iz službenih evidencija Ministarstva unutarnjih poslova kao nadležnog tijela nije utvrđen nesklad, Povjerenstvo nije steklo saznanja koja bi upućivala na moguću povredu članka 8. i 9. ZSSI-a.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Bojan Simonič, elektronička dostava
2. Objava na internetskoj stranici Povjerenstva
3. Pismohrana